नयी दिल्ली : राष्ट्रपति चुनाव में भाजपा के उम्मीदवार रामनाथ कोविंद 23 जून को अपना नामांकन पत्र भरेंगे। भाजपा ने इसके लिए पूरी तैयारी कर ली है। लोकसभा महासचिव व पीठासीन अधिकारी के समक्ष नामांकन प्रक्रिया को पूरा करने के लिए भाजपा की ओर से कोविंद के नामांकन पत्र के 4 सेट तैयार किए गए हैं। कोविंद के नामांकन पत्र के पहला सेट प्रधानमंत्री नरेन्द्र मोदी की ओर से भरा गया है, जिसमें वह प्रस्तावक हैं और गृहमंत्री राजनाथ सिंह उनके प्रस्ताव का समर्थन करेंगे। दूसरे सेट में भाजपा अध्यक्ष अमित शाह कोविंद के नाम का प्रस्ताव करेंगे और केंद्रीय वित्त व रक्षा मंत्री अरुण जेटली उनका समर्थन करेंगे। भाजपा की और से तैयार कोविंद के नामांकन पत्र के तीसरे सेट में शिरोमणि अकाली दल प्रमुख प्रकाश सिंह बादल को प्रस्तावक बनाया गया है और शहरी विकास व सूचना प्रसारण मंत्री एम. वेंकैया नायडू उनके प्रस्ताव का समर्थन करेंगे। जबकि नामांकन पत्र का चौथा सेट आंध्र प्रदेश के मुख्यमंत्री एन. चंद्राबाबू नायडू की ओर से भरा जाएगा। राष्ट्रपति पद के लिए राजग उम्मीदवार के रूप में नायडू कोविंद के नाम का प्रस्ताव करेंगे और विदेश मंत्री सुषमा स्वराज इसका समर्थन करेंगी। भाजपा की अगुवाई वाले राजग के उम्मीदवार रामनाथ कोविंद के नामांकन की तैयारियां तकरीबन पूरी हो चुकी हैं। शुक्रवार को वह 11 बजे अपना नामांकन पत्र भरेंगे। बताते चलें कि राष्ट्रपति पद के चुनाव के लिए नामांकन की अंतिम तारीख 28 जून है और मतदान 17 जुलाई को होना है।